มูลนิธิพระโพธิสัตว์ฯ ยะลา จัดงานแห่พระสมโภชวันประสูติเจ้าแม่กวนอิม สืบสานประเพณีจีน
มูลนิธิพระโพธิสัตว์อวโลกิเตศวร จังหวัดยะลา อนุรักษ์ประเพณีจีน รำลึกวันคล้ายวันประสูติเจ้าแม่กวนอิม จัดงานแห่พระสมโภชวันประสูติเจ้าแม่กวนอิม มหาโพธิสัตว์

วันนี้ (2 เม.ย. 61) ที่มูลนิธิพระโพธิสัตว์อวโลกิเตศวร จังหวัดยะลา นายวรเชษฐ พรมโอภาษ รองผู้ว่าราชการจังหวัดยะลา ได้เป็นประธานเปิดงานแห่พระสมโภชวันประสูติเจ้าแม่กวนอิม มหาโพธิสัตว์ ประจำปี 2561 ของทางมูลนิธิพระโพธิสัตว์อวโลกิเตศวร โดยมีนายยู่สิน จินตภากรณ์ รองนายกเทศมนตรีนครยะลา คณะกรรมการ เจ้าหน้าที่มูลนิธิพระโพธิสัตว์อวโลกิเตศวร ประธานมูลนิธิแม่กอเหนี่ยวยะลา ประธานมูลนิธิตุ้ยบ๋วยเต็งเนี่ยง และประชาชนชาวไทยเชื้อสายจีน เข้าร่วมในพิธีทำบุญทางศาสนาพุทธและร่วมเปิดงาน

นายดุสิต ลีลาภัทรพันธุ์ คณะกรรมการมูลนิธิฯ กล่าวว่า การจัดงานแห่พระสมโภชวันประสูติเจ้าแม่กวนอิม มหาโพธิสัตว์ มูลนิธิพระโพธิสัตว์อวโลกิเตศวร จัดขึ้นโดยมีวัตถุประสงค์เพื่อเป็นการอนุรักษ์ประเพณี งานแห่พระลุยไฟให้เป็นวัฒนธรรมท้องถิ่นสืบไป ส่งเสริมให้เด็กและเยาวชนได้มีส่วนร่วมในกิจกรรมแห่พระลุยไฟประจำปี และสามารถให้เด็กและเยาวชนห่างไกลจากยาเสพติดอีกประการหนึ่ง นอกจากนี้ ยังเป็นการน้อมรำลึกวันคล้ายวันประสูติของเจ้าแม่กวนอิมมหาโพธิสัตว์ ซึ่งพระองค์ทรงมีพระเมตตาต่อสรรพสัตว์ในโลก โดยการจัดงานครั้งนี้กำหนดจัดขึ้นระหว่างวันที่ 2-4 เมษายน 2561